სტენლი კრამერი
სტენლი ერლ კრამერი (ინგლ. Stanley Earl Kramer; დ. 29 სექტემბერი, 1913 — გ. 19 თებერვალი, 2001) — ამერიკელი რეჟისორი და პროდიუსერი, რომლის ფილმებში ძირითადად აისახებოდა სოციალური პრობლემები. მის ნამუშევრებში წარმოჩენილია ისეთი აქტუალური თემები, როგორებიცაა რასიზმი („უტიფრები“ და „აბა გამოიცანი, ვინ მოვა სადილზე?“), ბირთვული ომი („სანაპიროზე“), სიხარბე („ეს შეშლილი, შეშლილი, შეშლილი, შეშლილი მსოფლიო“), კრეაციონიზმი ევოლუციის წინააღმდეგ („მოიმკი ქარიშხალს“) და ასევე ფაშიზმის მიზეზები და შედეგები („განაჩენი ნიურნბერგში“). მის განთქმულ ფილმების სიაში შედის „ზუსტად შუადღეს“ 1952, პროდიუსერი), „ქეინის აჯანყება“ (1954, პროდიუსერი) და „სულელების გემი“ (1965). რეჟისორმა სტივენ სპილბერგმა, სტენლი კრამერი დაახასიათა „საოცრად ნიჭიერ ნათელმხილველად“ და ერთ-ერთ უდიდეს კინორეჟისორად. 2015 წელს, ოქროს გლობუსის 71-ე დაჯილდოებაზე, მისმა მეგობარმა, კევინ სპეისმმა, კრამერს უწოდა ყველა დროის საუკეთესო რეჟისორი. კრამერის ნამუშევრებს მიღებული აქვს უამრავი ჯილდო, მათ შორის: 16 აკადემიის ჯილდო და 80 ნომინაცია. როგორც პროდიუსერი და რეჟისორი ოსკარზე ცხრაგზის იქნა ნომინირებული. 1961 წელს გადაეცა ირვინგ ტალბერგის მემორიალური ჯილდო. 1963 წელს იყო მოსკოვის საერთაშორისო კინოფესტივალის ჟიურის წევრი. 2002 წელს შეიქმნა სტენლი კრამერის ჯილდო და გადასცემენ ფილმებს, რომლებიც „დრამატულად ასახავენ პროვოკაციულ სოციალურ პრობლემებს“.